section_heading: Životopis
paragraph_text: Radio je kao profesor u osječkoj gimnaziji, bio je lektor filozofije i teologije u franjevačkim školama. Godine 1804. postao je Vikarom franjevačke provincije. Osobito se istaknuo na području jezika i pravopisa. U drugoj polovici 18. stoljeća u hrvatskom jeziku vladala je velika šarolikost. Pisalo se latinski, kajkavski i štokavsko-ikavski. Da bi se napravilo makar malo reda Josip II. u Beču 1782. osniva komisiju za izradu "Ilirskog pravopisa i gramatike". Dok su jedni članovi zastupali dalmatinski način Lanosović se borio za slavonski način pisanja u čemu je i uspio. U želji da hrvatski jezik približi Nijemcima Lanosović je napisao poveću gramatiku štokavskog narječja na njemačkom jeziku pod nazivom "Neue Einleitung zur Slavonischen Sprache". Prvo izdanje tog djela izašlo je u Osijeku 1778. g., zatim 2. 1789. godine, a 3. izdanje je bilo u Budimu 1795. godine. Gramatici je priključio i rječnik "Slavonisches Wörterbuch".